Schultheiss und rat zuͦ Bernn, unns'n gunstlichen gruͦs zuͦvor, ersamen liebē
getrûwen. Wir haben vormalls angesechen, das die bösen swuͦr, so leÿder
beschechen, abgestellt und die kurtzen bekleidungen gemitten wurden und
mercken doch, das sölichs nitt also vollganng. So verstan wir ouch sölichen
harrten manngell in unnsern und anndern lannden, das uns gantz nitt
durfftig bedunckt, den allmechtigen Gott umb gnad zesuͦchen und
als wir im dartun vast fruchtbar wûssen, den seligen seelen all unnser
anligen zebevelhen. So gebieten wir ûch vestenntlich, das ir uff
fritag nechst komend ein loblich ampt mitt umbganng des kilchhofs
hallten und volbringen in aller andâcht, wie dann uff aller seelen
tag geüpt wirdt, und daby unnser ordnung mitt midung der bösen
swüren und bekleidungen getrüwlich nachzekomen, das werdt, ob
gott will, uns allen wol erschiessen und ist ouch unnser meÿnunng.
Dat fritag nach ascensionis anno etc LXXXIJ°.